आज ई पोस्ट लिखत के बरबस याद आवति है चार-पांच साल पाहिले कै यक घटना ! जेयन्नू-दिल्ली आये पै घर-दुवार से तौ बिछुरबै भयेन , अपनी मादरे जुबानौ से बिछुरि गयेन . संजोग से कौनौ काम से खड़ी बोली कै बहु नामी पत्रिका ‘हंस’ के दफतर जाय क परा . हुवां हंस पत्रिका केर सम्पादक राजिंदर जादौ से मुखातिब भयेन . जादौ जी से यक सहज इच्छा कहेन कि ” जादौ जी , का आपकी पत्रिका मा अवधी भाषा के बरे यक पेज छपै क मिलि सकत है ? ” यहि बात पै
जादौ जी पहिले हम फटीचर मनई का अपने साहित्तिक रौब के साथे देखिन , थोरक हसिन , फिर उवाचिन ” तमाम क्षेत्रीय बोलियों के लिए हंस कितने पन्ने देगी ? ” फिर राजिंदर जी हमरी बाति से साफ नट गये . हम कहित है भइय्या कि हर महीना अवधी-भोजपुरी-ब्रजी के खातिर अगर तीन-चार पेज हंस पत्रिका दै दे तौ का ऊ ‘हंस’ से कौवा या बगुला होइ जाई ? मुला यहि घटना से हिन्दी साहित्त अउर साहित्तकारन कै लोकभासा बिरोधी रवैय्या जाहिर होत है जबकि साहित्त कै खेला लोकवाद-लोक-लोकजीवन के इर्द-गिर्द गजब कै खेला जाय रहा है :)
अबहीं कुछ दिन पहिले जब ‘श्री हरिश्चंद्र चंद्रिका’ की उदार सम्पादक नीति से गुजरेन तौ हमैं बहुत समय पहिले कै ई घटना याद आइ गै . हरीस बाबू खुदौ देसी भासा मा कबिताई किहिन अउर देसी भासा केरी कबिताई का अपनी पत्रिका मा छपबो किहिन . फुर लागत है कि भारतेंदु जुग कै अप्रोच यक्कइसहीं सदी वाली आज कै हिंदही साहित्तकी दुनिया से ज्यादा उदार रहा . अइसनै नाय बिजय संकर मल्ल भारतेंदु जुगीन साहित्त का ‘हंसमुख गद्य’ कहिन ! आज कै हिंदही साहित्तकी दुनिया केतनी महीन अउर राकस होइ गै है , ई बात से बहुत लोगै इत्तफाक रक्खत हैं . १८८५ मा ‘श्री हरिश्चंद्र चंद्रिका’ मा ‘मुशायरा’ के तहत दुइ अवधी गजलैं छपी रहीं , आज की पोस्ट के तौर पै वही माहौल का उधार लैके इन्हैं रक्खत अही :
” मुशायरा
चिड़िया मार का टोला ,
भांत भांत का जानवर बोला |
लखनऊ दिल्ली बनारस पूरब अउर दक्खिन कै कयिउ मुफुतखोर सायर यकट्ठा भये अउर रंग बिरंगी बोली बोलै लागे . हमहूँ वहीं मैक्राफून कै कल लगाय दिहेन . जौनौ कुछ वहि आवाज मा बंद होइ पावा , आप लोगै सुनैं .
सबते पहिले लाला साहब उठे , बंदगी किहिन अउर अस चोंच खोलिन :
गजल
गल्ला कटै लगा है कि भैया जो है सो है ,
बनियन का गम भवा है कि भैया जो है सो है |
लाला की भैसी शोर निचोरत मा शाशी जब ,
दूध ओह मा मिलि गवा है कि भैया जो है सो है |
इक तो कहत मा मर मिटी खिलकत जो हैगा सब ,
तेह पर टिकस बंधा है कि भैया जो है सो है |
अंगरेज से अफगान से वह जंग होता है ,
अखबार मा लिखा है कि भैया जो है सो है |
कुप्पा भये हैं फूल के बनिया के फर्ते माल ,
पेट उन का दमकला है कि भैया जो है सो है |
अखबार नाहीं पंच से बढ़कर भवा कोऊ ,
सिक्का यजम गवा है कि भैया जो है सो है |
यहिके बाद लाला साहब रें रें कैके होरी गाइन ………. लाला साहब के गाये के बाद ललाइनिउ साहब से न रहा गा . थोरक मेम साहब कै तालीम तुन्दी किहिस तौ चट्ट-धेनी परदे के बहिरे कूदीं अउर बेतकल्लुफ तसरीफ लाइन फिर मटक मटक के कहै लागीं :
सिखाय नाहीं देत्यो पढ़ाई नाहीं देत्यो ?
सैंया फिरंगिन बनाये नाहीं देत्यो ?
लंहगा दुपट्टा नीक न लागे ,
मेमन का गौन मंगाय नाहीं देत्यो ?
वै गोरिन हम रंग संबलिया ,
रंग से रंग मिलाय नाहीं देत्यो ?
हमना सोइबे कोठा अटरिया ,
नदिया पे बंगला छवाय नाहीं देत्यो ?
सरसों का उबटन हम न लगैबै ,
साबुन से देहिया मलाय नाहीं देत्यो ?
डोली मियाना प कब लग डोली ,
घोड़वा प काठी कसाय नाहीं देत्यो ?
कब लग बैठी काढ़े घुंघुटवा ,
मेला तमासा जाये नाहीं देत्यो ?
लीक पुरानी कब लग पीटों ?
नई रीत रसम चलाय नाहीं देत्यो ?
गोबर से न लीपब पोतब ,
चूना से भितिया पोताय नाहीं देत्यो ?
खुसलिया छदम्मी ननकू हन कां ,
बिलायत मा काहें पठाय नाहीं देत्यो ?
धन दौलत के कारन बलमा
समुन्दर में बजरा छोड़ाय नाहीं देत्यो ?
बहुत दिनां लग खटिया तोड़िन ,
हिंदुन कां कान्ह जगाय नाहीं देत्यो ?
दरस बिना जिय तरसत हमरा ,
कैसर का काहें देखाय नाहीं देत्यो ?
हिज्र पिहा तोरि पय्यां पड़त हैं ,
पंचा मा एहकां छपाय नाहीं देत्यो ?
ललाइन साहब कै ई आजादी देखिके बनारस कै साहु जी साहब मुत हैदर ह्वै घबड़ाइके रेंकिन…………| ”
नोट : हम यहि माल कै खुन्ची ” खड़ी बोली का पद्य ” – संकलयिता : अयोध्या प्रसाद खत्री – सम्पादक : रामनिरंजन परिमलेंदु – से लगाएन हैं . अउर यहि पूरे मसले कै जानकारी हमैं अपने दुइ दोस्तन – रबी अउर दीपांकर – से मिली . दुइनौ जने का सुक्रिया !
सादर ;
~ अमरेंदर
awa_Deva awa_Deva awa_Deva kas_Deva hin_Deva awa_Deva awa_Deva awa_Deva mai_Deva hin_Deva awa_Deva hin_Deva awa_Deva awa_Deva hin_Deva hin_Deva awa_Deva awa_Deva hin_Deva awa_Deva awa_Deva awa_Deva bho_Deva awa_Deva bho_Deva bho_Deva awa_Deva hne_Deva mag_Deva awa_Deva hin_Deva awa_Deva mai_Deva bho_Deva hin_Deva bho_Deva hin_Deva bho_Deva hin_Deva mag_Deva kas_Deva awa_Deva bho_Deva bho_Deva mag_Deva kas_Deva mag_Deva awa_Deva awa_Deva awa_Deva awa_Deva awa_Deva mar_Deva mar_Deva